3.pielikums

**Iestāžu izvirzītās prioritātes sociālo garantiju pilnveidošanai**

1. **Iekšlietu ministrijas un Ieslodzījuma vietu pārvaldes** izvirzītās prioritātes:

**1.** Pasākumi, kuri vērsti uz veselības aprūpes pakalpojumu pieejamības paaugstināšanu dienestā esošajām IEM un IeVP amatpersonām, kā arī personām, kuras atvaļinātas no dienesta veselības stāvokļa dēļ (kopā 860 163 lati).

Lai nodrošinātu pilnā apmērā to medicīnisko pakalpojumu sniegšanu, kas jau paredzēti normatīvajos aktos par veselības aprūpi, papildu nepieciešamais finansējums kopā ir Ls 87 344:

1) plānveida operāciju, kuras saistītas ar nelaimes gadījumu darbā, apmaksai – 39 152 lati;

2) obligāto veselības pārbaužu nodrošināšanai – 48 192 lati.

Attiecībā uz pasākumiem, kuri vērsti uz veselības aprūpes pakalpojumu pieejamības paaugstināšanu, Iekšlietu ministrijas veselības un sporta centrs iesniedza konkrētus priekšlikumus:

3) palielināt amatpersonām kompensējamo maksas medicīnisko pakalpojumu limitu no 50 līdz 100 latiem gadā (papildu nepieciešamais finansējums – 40 000 lati)

4) kompensēt amatpersonu vakcinācijas izdevumus pret vakcīnregulējamām slimībām bez limita ierobežojuma (papildu nepieciešamais finansējums – Ls 109 780 lati);

5) apmaksāt medicīniskās rehabilitācijas kursu vienu reizi gadā IEM un IeVP amatpersonām pēc nelaimes gadījumiem darbā (papildu nepieciešamais finansējums – Ls 70 000 lati);

6) izveidot psiholoģiskā atbalsta dienestu, kur IEM un IeVP amatpersonas var griezties pēc psiholoģiskās palīdzības pēc krīzes situācijām un nepieciešamības gadījumā nodrošinot speciālistu izbraukumu uz notikuma vietām (papildu nepieciešamais finansējums – Ls 85 539 lati);

7) apmaksāt veselības aprūpes izdevumus bijušajām amatpersonām, kuras no dienesta atvaļinātas veselības stāvokļa dēļ un veselības bojājumus guvušas, pildot dienesta pienākumus (papildu nepieciešamais finansējums 150 000 lati);

8) kompensēt amatpersonām zobārstniecības izdevumus ar limitu līdz Ls 50 gadā (papildu nepieciešamais finansējums – Ls 225 000 lati);

9) medikamentu iegādes izdevumus līdz Ls 30 gadā (papildu nepieciešamais finansējums – 112 500 lati).

**2.** Pabalstu izmaksas nosacījumu pārskatīšana, ja IEM un IeVP amatpersona, kura, pildot ar dzīvības vai veselības apdraudējumu (risku) saistītus dienesta pienākumus, ir cietusi nelaimes gadījumā un guvusi ievainojumu vai sakropļojumu vai kuras veselībai nodarīts citāds kaitējums (nav nepieciešams papildu finansējums).

 Minētā prioritāte ietver sevī pasākumu kopumu, kuri ir vērsti uz IEM un IeVP amatpersonām noteikto pabalstu apmēru pārskatīšanu, atsakoties no to piesaistes mēnešalgai, bet gan nosakot pabalstus konkrētos apmēros. Papildus pārskatīt pabalstu apmērus amatpersonām ar speciālajām dienesta pakāpēm, kuras ir cietušas nelaimes gadījumā un guvušas ievainojumu vai sakropļojumu (palielināt pabalsta apmēru I grupas invalīdam no Ls 30 000 uz Ls 50 000), kā arī pabalstu amatpersonas nāves gadījumā.

**3.** Atjaunot izdienas pabalsta izmaksu IEM un IeVP amatpersonām ik pēc pieciem nodienētiem gadiem. Papildus nepieciešamais finansējums Ls 20 638 649 lati.

**4.**Amatpersonu ar speciālo dienesta pakāpi rotācijas principa nodrošināšana (papildus nepieciešamā finansējuma apmēra aprēķins nav veikts).

Šobrīd IEM un IeVP amatpersonu pārcelšanas gadījumu skaits un izdevumi ir nelieli. Pašreiz IEM un IeVP amatpersonu rotācija netiek nodrošināta pietiekamā apmērā nevienā no dienestiem ierobežotā finansējuma dēļ, līdz ar to, lai būtu iespējams nodrošināt amatpersonu rotāciju, kā galvenais mērķis ir papildus finanšu līdzekļu piešķiršana. Vienlaikus ir nepieciešams pārskatīt kompensāciju apmērus IEM un IeVP amatpersonām, kuras tiek pārceltas uz citu reģionu – it sevišķi, ja viņas tiek pārceltas dienestā uz Rīgu. Ilgtermiņā pārcelšanas (rotācijas) gadījumu skaitam būtu jāpieaug, jo tas stimulē dienestu darbības uzlabošanu, kā arī korupcijas risku mazināšanu.

1. **Valsts ieņēmumu dienesta** izvirzītā prioritāte:

papildināt obligāti apdrošināmo amatpersonu loku ar VID amatpersonām, kas, veicot amata (dienesta, darba) pienākumus, ir pakļautas reālam dzīvības vai veselības apdraudējumam (riskam). Tādējādi VID izsaka priekšlikumu veikt attiecīgus grozījumus Valsts un pašvaldību institūciju amatpersonu un darbinieku atlīdzības likuma 37.pantā.

Ņemot vērā to, ka VID Muitas kriminālpārvaldē, Muitas pārvaldē un Finanšu policijas pārvaldē šobrīd ir nodarbinātas 1059 amatpersonas ar speciālo dienesta pakāpi, kurām ir noteikta piemaksa par darbu, kas saistīts ar īpašu risku, obligātās veselības apdrošināšanas polišu iegādei gadā būtu nepieciešami Ls 158 850.

|  |  |  |  |
| --- | --- | --- | --- |
| **VID amatpersonas ar speciālo dienesta pakāpi, kurām ir noteikta piemaksa par darbu, kas saistīts ar īpašu risku** | **Amata vietu skaits** | **Polises cena, Ls** | **Nepieciešamais finansējums gadam, Ls** |
| *Finanšu policijas pārvalde* |  141 | 150 |   21 150 |
| *Muitas kriminālpārvalde* |  119 | 150 | 17 850 |
| *Muitas pārvalde* |  799 | 150 |  119 850 |
| **KOPĀ** |  **1059** |  | **158 850** |

1. **Aizsardzības ministrijas** izvirzītās prioritātes:

**1. Uzturdevas kompensācija.** Karavīru uzturdeva noteikta saskaņā ar uztura speciālistu rekomendācijām, ņemot vērā uztura kaloritāti. Tā vērtība tiek aprēķināta, pamatojoties uz Centrālās statistikas pārvaldes datiem par pārtikas produktu cenām, kā arī ņemot vērā ēdiena gatavošanas izmaksas. Šobrīd, saskaņā ar Ministru kabineta 2010.gada 29.jūnija noteikumiem Nr.606 "Noteikumi par karavīra un zemessarga uzturdevas kompensācijas apmēru un izmaksāšanas kārtību", aprēķinātās dienas pamata uzturdevas vērtība ir Ls 7. Atbilstoši ierobežojumiem, kas noteikti uzturdevas kompensācijas izmaksai 2010., 2011. un 2012.gadā, karavīriem šajā periodā uzturdevas kompensācija tika izmaksāta Ls 4 dienā. 2013.gadā uzturdevas kompensāciju plānots maksāt Ls 5 dienā. Lai palielinātu uzturdevas kompensāciju par vienu latu, gadā 4942 karavīriem papildus nepieciešamais finansējums ir 1 803 830. Lai sasniegtu normatīvajos aktos noteikto uzturdevas kompensācijas apmēru Ls 7 dienā, papildus nepieciešams finansējums Ls 3 607 660 apmērā.

**2. Apmaksāta veselības aprūpe.** Saskaņā ar Ministru kabineta 2010.gada 14.septembra noteikumiem Nr.865 "Noteikumi par profesionālā dienesta karavīru, militāro darbinieku un zemessargu veselības aprūpes saņemšanas nosacījumiem, apmaksājamo pakalpojumu veidiem un izdevumu apmaksas kārtību", karavīram apmaksā medicīniskās rehabilitācijas pakalpojumus pēc atgriešanās no starptautiskās operācijas, kā arī tad, ja tie ir saistīti ar dienesta laikā, pildot dienesta pienākumus, gūtajām traumām, ievainojumiem un akūtām slimībām vai to sekām. Šobrīd netiek apmaksāta medicīniskā rehabilitācija, kas saistīta ar akūtām slimībām un to sekām. Lai izpildītu normatīvajos aktos noteikto pilnā apmērā, medicīniskā rehabilitācija, kuras izmaksas ir vidēji Ls 715 vienam karavīram, nepieciešama vēl papildus 130 karavīriem gadā, kas rada papildus finansējuma nepieciešamību Ls 92 950 apmērā ik gadu.

**3. Kompensācija par redzes korekcijas līdzekļu iegādi.** Ministru kabineta 2002.gada 6.augusta noteikumi Nr.343 "Darba aizsardzības prasības, strādājot ar displeju" nosaka, ka, ja veselības pārbaudē konstatēts, ka nodarbinātajam nepieciešami darba pienākumu veikšanai piemēroti speciāli medicīniski optiski redzes korekcijas līdzekļi (brilles), darba devējs nodrošina ar tiem attiecīgo nodarbināto. Šobrīd karavīriem tiek kompensēta briļļu iegāde līdz Ls 50. Saskaņā ar Aizsardzības ministrijā iesniegtajiem izdevumus apliecinošajiem dokumentiem, faktiskās briļļu izmaksas ir vidēji Ls 90. Lai nodrošinātu vismaz 500 karavīriem redzes korekcijas līdzekļu iegādi pilnā apmērā, papildus nepieciešams finansējums Ls 20 000.

**4. Mācību izdevumu segšana.** Lai nodrošinātu dienesta pienākumu izpildei nepieciešamās apmācības pilnā apmērā 2013.gadā un turpmākajos gados, tad 14 karavīru apmācībai ārvalstīs papildu ik gadu ir nepieciešams finansējums vidēji par Ls 7 633 katram karavīram, kas kopumā veido papildu nepieciešamo finansējumu Ls 106 862 apmērā.

Finanšu ministrs A.Vilks

14.02.2013. 13:15

I.Zariņa

tālr.67095676; fakss 67095541

Indra.Zarina@fm.gov.lv